Számjáték

A mese a Nap hajának harminckettedik sugaráról szól. Az nem derül ki a meséből, hogy mi a jelentősége annak, hogy éppen a harminckettedik, de így legalább alkalmunk adódik a számokkal való

játékra. Sok érdekes szám létezik ugyanis, s ilyen a 32 is. Játsszunk vele egy kicsit!

Ha kiindulunk a kettes számból, könnyen megkapjuk belőle a 32-t, ha mindig az előző szám kétszeresét vesszük. Így: 2, 4, 8, 16, 32.

1. Folytasd ezt a sorozatot legalább a 15-16. tagjáig!
2. Keress szabályszerűséget a kapott számok utolsó számjegyét illetően!
3. Írd mindegyik szám alá a számjegyeinek összegét, s most is keress szabályszerűséget!
4. Végül írd a legalsó sorba azokat a számokat, amelyeket úgy kapsz, hogy ha a számjegyek összege kétjegyű szám, akkor azoknak is összeadod a számjegyeit (s ezt esetleg megismétled, ha megint kétjegyű számot kaptál).
5. Itt is keress szabályszerűséget a kapott (egyjegyű!) számok sorozatában.
6. Ha találtál, vesd össze a 2. pontban kapott szabályszerűséggel!